Christoffer Aagaard Melson (V), 2025-05-06:
Når man spørger danskerne, om de stoler på en række af forskellige samfundsinstitutioner, topper sundhedspersonalet, som hele 93 pct. af danskerne har tillid til.
Det er fuldt ud forståeligt og fuldt ud fortjent, fordi medarbejderne i det danske sundhedsvæsen gør et fremragende stykke arbejde til daglig og arbejder med høj integritet.
Jeg synes også, at det vidner om, at vi har nogle regler, der sikrer åbenhed og transparens omkring det tætte samarbejde, der historisk har været mellem den offentlige sektor og den private sektor på sundhedsområdet i Danmark, og som i vores øjne har været til begges fordel, og det tyder på, at de regler også fungerer.
I Danmark har vi en lifescienceindustri, som hele verden ser op til.
Vi har nogle af de stærkeste og mest innovative forskere og universiteter i feltet.
Det skal vi være stolte af, og derfor er det også et område, vi har sat os for at vi vil styrke endnu mere, bl.a. med regeringens lifesciencestrategi.
Yderligere er der sikret offentlige midler fra forskningsreserven til forskning i områder med begrænset kommerciel interesse.
Både fra offentlig og privat side prioriterer man tydeligt innovation og udvikling inden for en bred vifte af sundhed.
Vi finder det som sagt generelt rigtig positivt, at vores sundhedspersonale kan samarbejde med lifescienceindustrien.
Jeg vil også gerne understrege, at det er godt, at sundhedsmedarbejderne kan dygtiggøre sig og få kendskab til den nyeste medicin og innovative gennembrud i behandlingen af patienterne.
Det tror vi på både sikrer, at vi på sigt får den bedst mulige medicin udviklet i vores virksomheder, hvilket jo også er godt for den danske statskasse, kan man sige, men vi tror også på, at det gør, at vores sundhedspersonale er opdateret med den nyeste viden og den nyeste forskning.
Det er en fordel for begge.
Med de nuværende regler har vi jo øje for transparens, bl.a. igennem den her indberetningspligt, så der er fuld åbenhed om, hvem der samarbejder med hvem, og på den måde synes vi, at de regler, vi har, sikrer, at der både er objektivitet og åbenhed om effektivitet og faglighed, samtidig med at vi får de gevinster ud af samarbejdet, som vi så tydeligt kan se kommer vores sundhedsvæsen og vores samfund til gavn.
Ud over at vi har haft fokuseret på at styrke det her arbejde med lifescienceindustrien, har vi jo, som der er blevet sagt før, også prioriteret at løfte regionernes økonomi, hvilket jo gør, at der også er bedre muligheder for regionalt at løfte uddannelsesindsatsen.
Der er også sikret fri efteruddannelse for bl.a. sygeplejersker.
Forslagsstillernes ambition om at sikre gode vilkår for efteruddannelse af sundhedspersoner og sundhedsforskning inden for områder med begrænset kommerciel interesse kan vi også kun bifalde, og det mener vi jo også at der er sikret med den prioritering, der allerede er lavet, bl.a. også i forbindelse med de rigtig, rigtig mange penge, der bliver fordelt med forskningsreserven.
Så med de ord kan jeg sige, at vi ikke kan støtte Enhedslistens forslag.
Derimod synes vi, at vi skal kigge ind i, hvordan vi kan styrke det rigtig gode samarbejde, der er mellem offentlige og private i Danmark endnu mere.